Զուր չէ, որ Ս. Երկանյանին համարում են մեզանում իմպրեսիոնիստների ստեղծագործությունների լավագույն կատարողներից մեկը: Պուլենկի կտավների երկանյանական մեկնաբանումները ևս աչքի ընկան նուրբ ու հարուստ գունավորմամբ: Պուլենկից նա կատարեց «Նոկտյուրնը» և Նվիրումը Էդիթ Պիաֆին: Նոկտյուրն-գիշերերգը օրվա ուշ ժամին ընդգծված հուզականության արտահայտություն էր, իսկ ֆրանսական երգի լեգենդին նվիրումը Է. Պիաֆ անձի ու արվեստագետի ամբողջական կերպարի կենդանի ներկայացում, որ ակամա ասոցացվում էր այն ամենի հետ, ինչ զուտ ֆրանսական է…